Уасэ езэгърабгъу
«Къэббалъкъэнерго» ОАО-м и унафэщI Дохъушыкъуэ Аслъэн дыгъэгъазэм и 20-м щIыпIэ журналистхэм пресс-конференц ядригъэкIуэкIащ. Абы пэублэу зэхилъхьэжащ зи Iэтащхьэ IуэхущIапIэм мы гъэм зэфIигъэкIахэр икIи илъэс дызыхуэкIуэм я къалэнхэр игъэбелджылащ.
Къэббалъкъэнерго» акционер обществэ зэIухар зэ- пIэзэрыту лажьэ, иджырей технологие пэрытхэр тегушхуауэ къэзыгъэсэбэп, Iуэхум хуэIэижь, куууэ хэзыщIыкI IэщIагъэлIхэр зиIэ компаниещ. Законодательствэм зэрыщыубзыхуам тету, IэнатIэхэмрэ цIыхухэмрэ я сэбэп зыхэлъхэр зэуIуу къызыдогъэпэщ. Зыкъытхуэзыгъазэ псоми зэгурыIуэныгъэхэр етщIылIэурэ, республикэм токыр ирикъуу идот, абы и лъэныкъуэкIэ ди пщэрылъ псори и чэзум догъэзащIэ. «Къэббалъкъэнерго» ОАО-р электрокъарум и рынокым нобэ хъарзынэу хэтщ. Кавказ Ищхъэрэм экономикэм зыщрагъэужьын папщIэ, Урысей Федерацэм и Правительствэм къищта унафэхэм я фIыгъэкIэ, ди республикэм токыр уасэ езэгърабгъукIэ къращэ, ар къэралым щынэхъ мащIэ дыдэхэм ящыщщ. Къэзгъэлъэгъуэну сыхуейт щытыкIэ гугъум иту зыкъытхуэзыгъазэхэм дазэрыдэIэпыкъур, я Iуэхур зэрахудэдгъэкIыр, къагъэсэбэп электрокъарум пэкIуэр щатын хуей пIалъэр зэрахуэдгъэIэпхъуэр, — къыхигъэщащ Дохъушыкъуэ Аслъэн. — Арами, ток уасэр зымытхэм гугъуехь куэдым дыхагъэтщ. Апхуэдэщ Налшык къалэм и «Псы бжьамийхэр», Тэрч районым и «Водник» управляющэ компаниехэр, Бахъсэн куейм и апхуэдэ IуэхущIапIэр, «Прохладнэ хуабэ энерго» ОАО-р, нэгъуэщIхэри. Социальнэ мыхьэнэ зэраIэм къыхэкIыу, абыхэм электрокъарур япэдубыдыркъым, ауэ зэтрагъэхьа щIыхуэхэр суд IэмалкIэ ядогъэпшыныж. Республикэм и Правительствэр ди щIэгъэкъуэну, а щыщIэныгъэхэр мы зэман гъунэгъум зэрыдгъэзэкIуэжыным яужь дитщ».
Журналистхэм я упщIэхэм жэуап щаритым, акционер обществэ зэIухам и унафэщIым къигъэлъэгъуащ иужьрей илъэсхэм Къэбэрдей-Балъкъэрым и щэхуакIуэхэм я Iуэху бгъэдыхьэкIэм нэрылъагъуу зэрызихъуэжар, я зэдэлэжьэныгъэр зэрефIэкIуар. Къапщтэмэ, мы гъэм и мазэ пщыкIузым къриубыдэу абыхэм электрокъарууэ сом меларди 2,7-м щIигъу и уасэ иращати, и процент 96,7-р къаIэрыхьэжащ.
— Фигу къэзгъэкIыжынщи, 2006 гъэм и шыщхьэуIу лъандэрэ «Къэббалъкъэнерго» ОАО-м Къэбэрдей-Балъкъэрым и щIыналъэр электрокъарукIэ зэпIэзэрыту къызэрегъэпэщ. Абы и къалэнщ опт, розницэ рынокым токыу зыхуеинум хуэдиз къыщищэхуну, ищэжыну, ар къэзыгъэсэбэпхэм хуэфащэ Iуэхутхьэбзэхэр яхуищIэну. Республикэм и куейхэм къудамэ пщыкIуз щыдиIэщ. Къэбэрдей-Балъкъэрыр электрокъарукIэ зэпIэзэрыту къызэдгъэпэщын щхьэкIэ, ток уасэр ирикъуу къыхэтхын, дебитор щIыхуэхэм хэдгъэщIын хуейщ. Абы папщIэ Урысей Федерацэм и Правительствэм къищта тхылъ хэхам — токыр къэзыгъэсэбэпхэм Iуэхутхьэбзэ зэрыхуащIэ пщалъэм — дытету лэжьыгъэр доунэтI, — жиIащ Дохъушыкъуэ Аслъэн. — Къагъэсэбэпа электрокъарум хуэзэр зымытхэм хэхауэ дадолажьэ, щIыхуэхэр щIызэтрихьэ щхьэусыгъуэхэр зэхыдогъэкI, ахэр зэрапшыныжыну щIыкIэр догъэбелджылы. Ауэ щхьэусыгъуэншэу ток уасэр зымытхэм, щыIэ хабзэм тету, ткIийуэ дабгъэдэмыхьэу хъуркъым. Къапщтэмэ, мы гъэм и мазэ пщыкIузым IуэхущIапIэрэ унагъуэу 5740-м электрокъарур япэдубыдащ. А бжыгъэр нэгъабэрейм нэхърэ хуэдэ 1,7-кIэ зэрынэхъ мащIэр ди ехъулIэныгъэхэм ящыщу къыдолъытэ.
Компанием и унафэщIым журналистхэм яхуиIуэтащ «Къэббалъкъэнерго» ОАО-м шыщхьэуIу кIуам Налшык къалэм къыщызэIуиха IуэхутхьэбзэщIапIэм и ефIэкIыныгъэхэр зыхуэдэр. Абы цIыхухэм зэуIуу щадолажьэ. Цетрым Iуэхутхьэбзэхэр псынщIэу щызэфIах, тарифхэр зыхуэдэм, токым хуэзэр зэрат IэмалыщIэхэм щыхагъэгъуазэ.
ХЬЭЖЫКЪАРЭ Алик.
